אד הלמס

אדוארד פארקר הלמס (באנגלית: Edward Parker Helms; נולד ב-24 בינואר 1974) הוא שחקן וקומיקאי אמריקאי. הוא התפרסם תחילה בשל הופעתו בתור אחד הכתבים בתוכנית הסאטירה "הדיילי שואו עם ג'ון סטיוארט" (2002–2006) בקומדי סנטרל. הוא גילם את מוכר הנייר אנדי ברנרד (אנ') בסיטקום המצליח של NBC, "המשרד" (2006–2013), וכיכב בתור סטיוארט פרייס בסדרת סרטי "בדרך לחתונה עוצרים בווגאס". מאוחר יותר הוא כיכב בסדרה הקומית "Rutherford Falls"‏ (2021–2022) בשירות הסטרימינג Peacock, שלה היה שותף ליצירתו ולכתיבתו. הלמס שיחק גם בסרטים דרמטיים ובסרטים קומיים כמו "ג'ף שחי בבית" (אנ') (2011), "אנחנו המילרים" (2013), "חופשה בהפרעה" (2015), "צ'פקווידיק" (אנ') (2017), "תופסת" (2018) ו"ממש ביחד" (אנ') (2021). הוא סיפק את קולו לסרטי האנימציה "גיבור של כולם" (2006), "מפלצות נגד חייזרים" (2009), "הלורקס" (2012), "קפטן תחתונים: הסרט" (2017) ו"הבאג של רון" (2021). הלמס נולד באטלנטה, ג'ורג'יה, בנם של עורך דין ושל מנהלת בית ספר. הוא ממוצא אנגלי, אירי, גרמני, הולנדי וצרפתי. הוא עבר ניתוח לב פתוח בגיל 13 כדי לתקן מום לב מולד חמור הכולל היצרות מסתם אבי העורקים והיצרות ריאתית. לדברי הלמס, הניתוח שלו נמשך כתשע שעות, והוא הוחזק ביחידה לטיפול נמרץ שבוע לאחר מכן. הוא למד בבית הספר וסטמינסטר (אנ') לאמנויות באטלנטה וסיים את לימודיו ב-1992. לאחר מכן, הלמס החל ללמוד באוברלין קולג' השוכנת בעיר אוברלין (אנ') באוהיו; תחילה למד בחוג לגאולוגיה, אך סיים את לימודיו ב-1996 עם תואר ראשון בחוג לתאוריה קולנועית ובחוג לטכנולוגיה. הוא העביר סמסטר בתוכנית לחילופי סטודנטים בבית הספר לאמנויות טיש של אוניברסיטת ניו יורק. במהלך שנותיו בקולג', הוא דחה התמחות קיץ בתוכנית האירוח המאוחרת לייט נייט (אנ') עם קונאן או'בריאן מכיוון שהתחייב להתמחות במחלקת העיתונות והפרסום של ערוץ הטלוויזיה WNBC. לאחר מכן נסע לניו יורק כדי להפוך לקומיקאי ותסריטאי. הלמס למד אלתורים ביחד עם קבוצות קומיות שעסקו במערכונים, המוכרת מכולן הייתה "Upright Citizens Brigade". בשנת 2002 התחיל הלמס את עבודתו בתוכנית הסאטירה המצליחה "הדיילי שואו". הלמס גילם בתוכנית כתב. לאחר ארבע שנים עזב את התוכנית. הלמס הצטרף לתוכנית "המשרד" בעונתה השלישית וגילם את אנדי ברנארד, עובד משרד המכירות בחברת ההפצה "דאנדר מיפלין". בקולנוע התחיל עם תפקידים קטנים בקומדיות "מבול של צרות" ו"הולך חזק: סיפורו של דיואי קוקס". ב-2008 שיחק בקומדיה "לפגוש את דייב". הלמס שיחק בקומדיה המצליחה משנת 2009 "בדרך לחתונה עוצרים בווגאס", בתפקיד רופא השיניים ד"ר סטו פרייס הנוסע למסיבת הרווקים של חברו דאג (ג'סטין ברת'ה) בלאס ווגאס. הופיע גם בקומדיה "לספק ת'סחורה". ב-2011 שיחק בקומדיה "בדרך לחתונה עוצרים בבנגקוק", בה נוסע סטו לבנגקוק כדי להינשא לארוסתו לורן. בנוסף היה שותף בהפקת הקומדיה "סידר ראפידס", בה שיחק בתפקיד ראשי. בשנת 2017 כיכב לצד אוון וילסון בסרט הקומדיה "ממזרים" (אנ'), אשר יצא לאקרנים בפברואר 2017. הלמס מנגן בפסנתר ובבנג'ו, כתב ושר בעצמו את השיר "Stu's Song" מתוך פסקול הסרט "בדרך לחתונה עוצרים בווגאס". כמו כן הוא חבר בלהקת "The Lonesome Trio". הלמס נשוי ויש לו בת אחת. הלמס הוא חבר דירקטוריון בארגון 'RepresentUs', מוסד ללא כוונת רווח הפועלת להעברת חוקים נגד שחיתות בארצות הברית. הלמס שיתף פעולה עם הארגון 'VoteRiders' בשנת 2022, שמטרתה היא היא להבטיח שכל אזרחי ארצות הברית מעל גיל 18 יוכלו לממש את זכותם להצביע. הלמס קיבל תואר דוקטור לשם כבוד לאמנויות יפות מנוקס קולג' (אנ') בגיילסבורג (אנ'), אילינוי, שם נשא את נאום טקס הפתיחה לשנת 2013. במאי 2014, הלמס נשא את הנאום של טקס הסיום באוניברסיטת קורנל באית'קה שבניו יורק, במכון זה למד אנדי ברנרד (אנ'), הדמות אותה גילם במשך שבע עונות בסדרה "המשרד". במאי 2015, הלמס נשא את נאום הפתיחה באוניברסיטת וירג'יניה. מדיה וקבצים בנושא אד הלמס בוויקישיתוף אד הלמס, ברשת החברתית פייסבוק אד הלמס, ברשת החברתית אקס (טוויטר) אד הלמס, ברשת החברתית אינסטגרם אד הלמס, במסד הנתונים הקולנועיים IMDb (באנגלית) אד הלמס, באתר "אידיבי", מאגר הידע העברי לקולנוע ישראלי ועולמי אד הלמס, באתר AllMovie (באנגלית) אד הלמס, באתר Rotten Tomatoes (באנגלית) אד הלמס, באתר Box Office Mojo (באנגלית) אד הלמס, במסד הנתונים הקולנועיים KinoPoisk (ברוסית) אד הלמס, באתר Last.fm (באנגלית) אד הלמס, באתר AllMusic (באנגלית) אד הלמס, באתר MusicBrainz (באנגלית) אד הלמס, באתר Discogs (באנגלית) אד הלמס, באתר Songkick (באנגלית) נועה רובין, בחור רציני: אד הלמס מככב ב"הנגאובר", באתר nrg‏, 27 ביולי 2009